## La Comunitat Valenciana es reafirma com a destinació gastronòmica de primer nivell en Madrid Fusión 2025

*** Turisme participa en el certamen amb un estand de 82 metres quadrats, donant suport a més de 250 coexpositors valencians entre empreses, municipis i diputacions provincials
* Amb una oferta destacada de cuina en directe, degustacions, presentacions de productes i tastos, la destinació reivindica la seua rica i diversa tradició culinària a través de la marca ‘L’Exquisit Mediterrani’
* La gastronomia constituïx una palanca clau per a atraure turisme internacional, i impacta positivament en l’experiència del viatger**

La Comunitat Valenciana es presenta en la vint-i-tresena edició de Madrid Fusión, el congrés de gastronomia més important del món, que se celebra del 27 al 29 de gener, consolidada com una destinació gastronòmica de primer orde. Amb una oferta destacada de tallers de cuina en directe, degustacions, presentacions de productes i tastos, la destinació reivindica la seua rica i diversa tradició culinària a través de la marca ‘L’Exquisit Mediterrani’.

D’esta manera, la Generalitat, mitjançant el departament de Turisme que dirigix la consellera Marián Cano, participa en esta cita amb un estand de 82 metres quadrats, donant suport a més de 250 coexpositors valencians, entre empreses, municipis i diputacions provincials, per a la promoció conjunta de la gastronomia de la Comunitat Valenciana.

Entre els participants es troben cuiners, pastissers, forners, coctelers, productors, enòlegs i *sommeliers*, així com alumnes i professionals de la Xarxa CdT, tots units per la passió per la gastronomia mediterrània i l’excel·lència dels productes autòctons de la Comunitat. Així mateix, estan representades les entitats turístiques de Castelló Ruta de Sabor, Costa Blanca, Diputació de València, Aliments d’Elx, Visit València, Visit Benidorm i Alacant, per a compartir el més representatiu de la gastronomia valenciana.

En esta edició, la Comunitat Valenciana té una important presència amb noms destacats com els xefs Quique Dacosta, Miquel Barrera, Raúl Resino, Alejandra Herrador i Emanuel Carlucci, així com el reconegut pastisser Paco Torreblanca. A més, destaca la participació de CONHOSTUR, i la seua presència, gràcies a la col·laboració de Turisme CV, en el Campionat Oficial d’Hostaleria d’Espanya, Tapes i Pinxos, que comptarà amb 32 establiments lluitant pel títol de millor tapa/pinxo.

L’arròs de la Comunitat Valenciana, producte estrela de la regió, serà protagonista en el certamen amb la presentació del Concurs Internacional de Paella Valenciana de Sueca i la participació dels artesans de l’arròs de Cullera. També se celebrarà el 50 aniversari del Concurs Internacional de Fideuà de Gandia.

La jornada del dimecres 29 de gener estarà dedicada al vi, amb un programa especial d’experiències singulars entorn de l’enoturisme, impulsat per la Federació d’Enoturisme de la Comunitat Valenciana.

A més, en la categoria cuiner revelació, destaca la participació d’Ausiàs Signes i Felicia Guerra, representants de la Comunitat Valenciana, que es presenten com a finalistes en este guardó que ha reconegut grans noms de la gastronomia espanyola en edicions anteriors.

També Alacant, Capital Espanyola de la Gastronomia 2025, protagonitza una destacada participació amb una àmplia varietat d’activitats, com cuina en directe, degustacions i presentacions de productes, que permeten mostrar el millor de la gastronomia alacantina.

**‘L’Exquisit Mediterrani’ i l’auge de la gastronomia**

Amb la presència en este congrés, es pretén reforçar el posicionament de la marca ‘L’exquisit Mediterrani’ i la Comunitat Valenciana com a destinació gastronòmica de primer orde vinculada al territori, alhora que es reivindica l’excel·lència professional dels nostres xefs i es difonen els trets més identitaris de la nostra gastronomia mediterrània, basada en el paisatge, la sostenibilitat, el producte, les tradicions i la cultura gastronòmica valenciana com a forma de vida.

La gastronomia és un producte transversal que enriquix tot el catàleg de productes turístics que oferix al visitant la Comunitat Valenciana, que compta amb el suport d’un informe recent de la consultora KPMG que destaca la contribució de la gastronomia al PIB espanyol i la seua capacitat per a generar ocupació, així com el seu poder per a atraure turisme internacional.

En concret, este informe calcula una contribució de quasi 375.000 milions d’euros, el 27,4 % del valor afegit brut (VAB) espanyol, d’un sector que abasta producció, indústria d’alimentació i begudes, distribució alimentària majorista i minorista i hostaleria. A més, suma més de 7 milions d’ocupacions, un 37 % del mercat laboral espanyol.

Així mateix, la gastronomia constituïx una palanca clau per a atraure turisme internacional, i impacta positivament en l’experiència del viatger i genera tracció de demanda global de productes espanyols. De fet, el lideratge actual d’Espanya en turisme, amb més de 85 milions de viatgers en 2023 (segona destinació mundial), no podria entendre’s sense la seua gastronomia. El gasto en gastronomia dels turistes internacionals és de més de 17.000 milions d’euros, un 24 % més que abans de la pandèmia, i el gasto mitjà *per capita* ha passat de 166,4 euros en 2017 a 202,3 en 2023, un 21,7 % més.

**Sobre Madrid Fusión**

Madrid Fusión és el congrés de gastronomia de referència mundial, a on se citen els xefs més innovadors i creatius, i a on es presenten les últimes tendències culinàries. En la seua 23a edició, el certamen continua sent un motor de la gastronomia global i una plataforma per a l’intercanvi d’idees i la promoció dels productes més innovadors.

L’esdeveniment, que creix tant en contingut com en superfície expositiva (més de 18.000 m²), es reafirma com la gran plataforma de la innovació, l’avantguarda creativa i el descobriment de nous talents en el món de la cuina.

Fecha: 27/01/2025